Ńdɔ bəfada ai bəlevítǎ yā bə́ ngábə́ á Ísraɛ̂l ásə bə́ ngákódō á māl mábán, bə́ kə́ tɔbɔ á mgbág dzīē. 14Amú bəlevíta bə́ ngálíg mə̄fúb mədîga mábán ai bilíg byábán, bə́ sɔ́ɔ́ á Yúda ai á Yērúzalɛm, amú Yéroboam ai bɔ́n bóé bə́ ngáman bɔ́ tsídan ésīē bəfada bə́ Ńtondôbə. 15Hədá ńdɔ Yéroboam a ngáman tə́le bəfada bóé á bīkónóŋ ású bə́yóm bikə́lá ai ású bítɔ̄ŋ bí nyag yǎ a ngaman kom. 16Ébá bə́sə̄ bə́ ngábə́ bələ́ ńnə̄m yā ádzə̄ŋ Ńtondôbə Zambá yǎ Ísraɛ̂l bə́ ngázū bâtoŋ bɔ́, bə́ sɔ̂ á bibəgá bísə̄ yā Ísraɛ̂l bə́ zaa kwí á Yerusalem nə́ bə́ zu və́ Ńtondôbə Zambá běsīā bábán mə̄túnuŋa. 17Ńdɔ̄ bə́ ngádúgan wónō édzóē yā Yúda, bə́ ngáka Roboam, mɔ́n Salomóŋ, á táŋ mim̀bú mílɛ́, amú á ngāwulu á zēn Dávid ai Salomóŋ á táŋ mim̀bú mílɛ́. 18Ńdɔ Roboam a ngálúg Mahalath, ngɔn Yerimoth, mɔ́n Dávid, ai Avihal, ngɔn Eliav mɔ́n Yesé. 19Ńdɔ a ngábyé nyē fám nâ: Yéush, Shemarya ai Zaham. 20Á mvús dzīē, a lúgú Maaka, ngɔn Absalom, énye a ngábyé nyé Abiya, Atái, Ziza ai Shelomith. 21Roboam ǎ diŋi Maaka, ngɔn Absalom, a lodo biníngá bóé bə́sə ai bibɔn bíé bísə; amú á ngālúg bīníngá áwômo ai mwom ai bibɔn məwóm mə́saman ńdɔ a ngábyé fám məwóm mə́bɛ̄ ai mwom ai biníngá məwóm mə́saman. 22Ńdɔ Roboam a ngatə́le Abiya, mɔ́n Maaka, anə́ ńdzóe bəbə́nyāŋ, amú ā yii nâ á bɔ̄ nə́ á dzóé.